ΣΥΛΛΟΓΟΣ ΠΟΝΤΙΩΝ ΝΥΡΕΜΒΕΡΓΗΣ ´CARDINAL BESSARIO´
ΚΑΙ ΔΙΩΞΗ ΗΛΕΚΤΡΟΝΙΚΟΥ ΕΓΚΛΗΜΑΤΟΣ ΕΛΛΗΝΙΚΗΣ ΑΣΤΥΝΟΜΙΑΣ,
ΔΙΟΡΓΑΝΩΣΗ ΕΠΙΣΚΕΨΗΣ ΣΤΑ ΕΛΛ. ΣΧΟΛΕΙΑ ΤΗΣ ΝΥΡΕΜΒΕΡΓΗΣ

Ο Σύλλογος Ποντίων Νυρεμβέργης, διοργανώνει επίσκεψη κλιμακίου της Δίωξης Ηλεκτρονικού Εγκλήματος (ΔΗΕ) της Ελληνικής Αστυνομίας στη Νυρεμβέργη στο διάστημα 11 με 14 Οκτώβρη.
Την ομάδα ΔΗΕ αποτελούν αξιωματικοί της ελληνικής Αστυνομίας με κατάρτιση στους τομείς ψυχολογίας, λογισμικών ηλεκτρονικών υπολογιστών και μέσων ψηφιακής δικτύωσης.

Η επίσκεψη σκοπεύει στην πραγματοποίηση σεμιναρίων επιμόρφωσης για τους κινδύνους στο διαδίκτυο και την προστασία από το κυβερνοέγκλημα σε μαθητές, εκπαιδευτικούς και γονείς, όπως επίσης σε κάθε ενδιαφερόμενο της ελληνικής παροικίας Νυρεμβέργης.
Τα σεμινάρια περιλαμβάνουν ιδιαίτερες ανά ηλικία εισηγήσεις, διάλογο, εικονοπροβολές και διάθεση έντυπου υλικού και θα γίνουν στις αίθουσες των ελληνικών σχολείων του Langwasser
στη διάρκεια πρωινής λειτουργίας τους.

Το περιεχόμενο των σεμιναρίων, προέκυψε από πρωτοπόρα συνεργασία ειδικών επιστημόνων
των Υπουργείων Παιδείας και Προστασίας του Πολίτη και εντάχθηκε ως επιλέξιμη εκπαιδευτική ύλη με σημαντική επιτυχία τα τελευταία χρόνια στα ελλαδικά σχολεία.
Κύριοι στόχοι των παραπάνω είναι τόσο η η ενημέρωση μαθητών, εκπαιδευτικών και γονέων για τους ελλοχεύοντες κινδύνους στο διαδίκτυο, όσο και ο τρόπος αντιμετώπισης αυτών με διαθέσιμα εκπαιδευτικά εργαλεία, γνώσεις και τηλεφωνικές γραμμές υποστήριξης.
Από τις παγίδες των fake news, των ηλεκτρονικών οικονομικών συναλλαγών, της ομηρίας σε ηλεκτρονικούς εκβιασμούς και τις προσβολές της γενετήσιας αξιοπρέπειας, μέχρι την επισφαλή χρήση προσωπικών κωδικών, τον εθισμό στα ψηφιακά παιχνίδια και την αμέριμνη έκθεση προσωπικών δεδομένων στο διαδίκτυο, το κυβερνοέγκλημα είναι πανταχού παρόν και παραμένει
ο δυνητικά κυρίαρχος θύτης των νεαρών ηλικιών, ιδιαίτερα μάλιστα των μαθητών με τις `εύφορες` συναναστροφές τους στο σχολικό περιβάλλον.

Στις επιμορφωτικές παρεμβάσεις της ΔΗΕ στα σχολεία της Νυρεμβέργης, σημαίνουσα υπήρξε
η έγκρισή, αλλά και πρόθυμη διευκόλυνση τους από το συντονιστικό γραφείο εκπαίδευσης Μονάχου.

Η πρωτοβουλία του Συλλόγου Ποντίων Νυρεμβέργης ακολουθεί την συνειδητή μας επιλογή
για πολιτικές παρεμβάσεις πεδίου στην καθημερινότητα και νεορεαλισμό των απόδημων.
Ανάλογες ήταν οι παρεμβάσεις μας τα τελευταία χρόνια στις κοινωνίες των αποδήμων με τις επιχορηγήσεις και διοργανώσεις επισκέψεων σε σχολεία και κοινό, τόσο των παιδοψυχολόγων του `Χαμόγελο του Παιδιού` (δις) όσο και των κοινωνιολόγων της δομής απεξάρτησης `Σείριος`.
Μάλιστα δε, λόγω των αναπάντεχων (δυστυχώς) ευρημάτων στους σχολικούς οργανισμούς των ελληνικών σχολείων Νυρεμβέργης, συμπεράναμε ως αναγκαία την περαιτέρω συμπαράστασή μας λόγω και έργω στις εκπαιδευτικές διεργασίες των Ελλήνων μαθητών της πόλης.

*Προτρέπουμε τα σωματεία των απόδημων στη βάσανο νέας διαλεκτικής με τον χώρο και τη συγχρονία. Τσαρούχια, κεμεντζέδες, σουβλάκια και εθνοϊδεοληπτικοί δεκάρικοι του Οκτώβρη και του Μάρτη από μόνες τους ως συμπεριφορές, στρεβλώνουν αντιεπιστημονικά τη λαογραφία και συνιστούν απολιτίκ μπεμπεκισμούς, συντηρώντας καρικατουρίστικα το αναχρονιστικό Καζαντζιδικό μοντέλο `μετανάστη`.

Τα προβλήματα που χρήζουν πάλης και λύσεων πηγάζουν στην κοινωνία, στα σχολεία, στου γείτονα το σπίτι, στου αδύνατου τη θυματοποίηση, στα φοβικά μας σύνδρομα, στ` ανοχύρωτα ανθρώπινα δικαιώματα, στον υφέρποντα άτυπο φασισμό της αγοράς του λόγου, του διαδικτύου,
του ρατσισμού και της ξενοφοβίας.*

Στον προγραμματισμό της επίσκεψης συμπεριλάβαμε την παρουσίαση του οργανισμού ΔΗΕ στο ψηφιακό ραδιοσταθμό Radio Ellinadiko (με παγκόσμιο ακροατήριο), όπως επίσης και τη συνεδρία του κλιμακίου των Ελλήνων αξιωματικών με την αντίστοιχη υπηρεσία της Αστυνομικής Αρχής Νυρεμβέργης.
Ο διάλογος μεταξύ των δύο υπηρεσιών θα επιδιώξει την ανταλλαγή εμπειριών και
εφαρμογών στις ενδοσχολικές κυρίως παρεμβάσεις για την ενημέρωση γονέων και μαθητών.
Η γερμανική πλευρά, ας σημειωθεί, αντέδρασε με έκπληκτο ενδιαφέρον για τη συγκεκριμένη διάδραση στα ελληνικά σχολεία Νυρεμβέργης, γεγονός εγκαρδιωτικό στην οπτική και ρητορική μας.

Ο Σύλλογος Ποντίων Νυρεμβέργης ευχαριστεί για την όλη επικοινωνία, τις αξιωματικούς της Δίωξης Ηλεκτρονικού Εγκλήματος της Ελληνικής Αστυνομίας, κυρίες κυρίες Αιμιλία Δουκέλη και Μαρία Κόλλια, όπως επίσης τους αξιωματικούς του κλιμακίου επίσκεψης στη Νυρεμβέργη Γιώργο Νάκο, Κωνσταντίνο Μυθύμη και Χαράλαμπο Καρρά.

Ευχαριστεί μάλιστα τη συντονίστρια εκπαίδευσης των ελληνικών σχολείων Βαυαρίας-Έσσης-Βάδης Βυτεμβέργης κα Σπυριδούλα Μπέση, για την πρωτεύουσα ομοθυμία στην πρότασή μας
εξ αρχής αλλά και κάθε διευκόλυνση που μας παρείχε έκτοτε, καθώς βέβαια τις διευθύνσεις και εκπαιδευτικούς των ελληνικών σχολείων Νυρεμβέργης για τη συνεργασία και φιλοξενία του προγράμματος.

Συμπαραστάτες μας από την πρώτη στιγμή του προγραμματισμού με ιδιαίτερες χορηγίες, υπήρξαν τα γονεϊκά συμβούλια του 1ου Δημοτικού σχολείου και Γυμνασίου Νυρεμβέργης,
όπως και του 1ου Ολοήμερου ελληνικού σχολείου Νυρεμβέρης.

Ιδιαίτερο ευχαριστώ απευθύνουμε στον ψηφιακό φορέα ψυχαγωγίας και ενημέρωσης των απόδημων Ελλήνων `Radio Ellinadiko` για την αφιλοκερδή προβολή και επιχορηγία της συνέργειάς μας με τη ΔΗΕ.

Μας υποστήριξαν επίσης χορηγικά (και προθυμότατα!) τα φυσικά και επιχειρηματικά πρόσωπα,
Restaurant Gartenstadt, Restaurant Riverside, Taverna Meteora, Kalamaras GmbH, Iakovidis Trans,
Μέμτζας Ευστράτιος και Άρης Δραγουδάκης\*.

Ο ΣΠΝ, παραμένει υπόχρεος στις δικές του κυρίες-μέλη του, Μαρία Μιχάλτση και Σύλβια Σάντσεθ,
για τη διεκπεραίωση του δύσκολου και περίπλοκου συντονισμού της επίσκεψης των αξιωματικών της ΔΗΕ στη Νυρεμβέργη.

Την δράση υποστήριξε επικοινωνικά με την αιγίδα της η Ομοσπονδία Ελληνικών Κοινοτήτων
(ΟΕΚ) Γερμανίας.

**Το ΔΣ και οι ομάδες `Αργατία` - `Δίωξη/επίσκεψη` του ΣΠΝ**

\*(Ο Άρης, συγγραφέας παιδικών παραμυθιών στην ελληνική και γερμανική γλώσσα, βετεράνος του ΣΠΝ, διέθεσε τα έσοδα των πωλήσεων της τελευταίας του έκδοσης για την υποστήριξη της πρωτοβουλίας μας, ενώ αποτέλεσε τρόπον τινά τον εμπνευστή της...)

Χρήσιμοι σύνδεσμοι:
https://www.cyberkid.gov.gr/
https://cyberalert.gr/

 <https://www.facebook.com/cyberkid.gov.gr/>

<https://www.facebook.com/CyberAlertGR/>

<https://www.instagram.com/cyberalert.gr/>

<https://twitter.com/CyberAlertGR>

<https://www.youtube.com/channel/UCSECtiscTH8tkxzBzX8gVcQ>